Frestur til að sækja um stöðu útvarpsstjóra rennur út í dag en Magnús Geir Þórðarson , sem var útvarpsstjóri frá 2014 , verður Þjóðleikhússtjóri.vísir / vilhelm Frestur til þess að sækja um stöðu útvarpsstjóra rennur út í dag . Athygli hefur vakið að stjórn RÚV ákvað í síðustu viku að birta ekki lista yfir umsækjendur um stöðuna . Áhöld eru um hvort sú ákvörðun standist annars vegar upplýsingalög og hins vegar lög um RÚV . Þá virðist ákvörðun stjórnar RÚV einnig ganga gegn persónuverndaryfirlýsingu stofnunarinnar sjálfrar þar sem sérstök athygli er vakin á því að stofnuninni sé skylt að birta nöfn , heimilisföng og starfsheiti þeirra umsækjenda sem sækja um auglýst störf . Er það tekið fram að þessi skylda hvíli á RÚV á grundvelli upplýsingalaga , en upplýsingalög hafa gilt um starfsemi RÚV um margra ára skeið . Skjáskot af texta í persónuverndaryfirlýsingu RÚV . Helga Vala Helgadóttir , þingmaður Samfylkingarinnar , benti á það í viðtali við Vísi í síðustu viku að í upplýsingalögum væri skýrt tekið fram að veita skuli upplýsingar um nöfn þeirra sem sækja um störf . Því sæi hún ekki að stjórn Ríkisútvarpsins hefði heimild til að birta ekki nöfn umsækjenda um stöðu útvarpsstjóra . Kári Jónasson , formaður stjórnar RÚV , sagði að stofnuninni væri ekki skylt að birta nöfn umsækjenda því RÚV væri opinbert hlutafélag . Þá sagði hann að stjórnin hefði tekið þessa ákvörðun eftir ráðleggingar frá ráðgjafafyrirtækinu Capacent . Þess má geta að Vísir hefur kært ákvörðun stjórnar RÚV um að birta ekki lista með nöfnum umsækjenda til úrskurðarnefndar um upplýsingamál . Uppfært kl. 12:03 : Í fyrri útgáfu þessarar fréttar var ekki farið rétt með það hvenær upplýsingalög tóku að gilda um starfsemi RÚV . Þetta hefur nú verið leiðrétt . Helsti samkvæmisleikurinn nú er að spá í hver verður næsti útvarpsstjóri .